Document ID: 32011D0164

A BIZOTTSÁG HATÁROZATA
(2011. március 16.)
a Triticum aestivum fajhoz tartozó, a 66/402/EGK tanácsi irányelv követelményeinek nem megfelelő egyes vetőmagok ideiglenes forgalmazásáról
(az értesítés a C(2011) 1634. számú dokumentummal történt)
(EGT-vonatkozású szöveg)
(2011/164/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gabonavetőmagok forgalmazásáról szóló, 1966. június 14-i 66/402/EGK tanácsi irányelvre (1) és különösen annak 17. cikke (1) bekezdésére,
mivel:
(1)
Hollandiában a tavaszi búza (Triticum aestivum) Baldus, Granny, KWS Aurum, Lavett, Minaret, Pasteur, Taifun, Thasos, Trappe, Tybalt és Zirrus fajtájú, „minősített vetőmag” kategóriájú, az ottani környezeti viszonyoknak megfelelő és a 66/402/EGK irányelv szántóföldi ellenőrzésre vonatkozó követelményeit kielégítő vetőmagjának mennyisége nem elégséges, és így nem fedezi az említett tagállam szükségleteit.
(2)
A vetőmag iránti keresletet nem lehet a többi tagállamból vagy harmadik országból származó olyan vetőmaggal kielégíteni, amely a 66/402/EGK irányelv összes előírásának megfelel.
(3)
Hollandiát ezért indokolt felhatalmazni arra, hogy a 2011. április 30-ig terjedő időszakban és legfeljebb 330 tonna erejéig a minősített vetőmaghoz képest kevésbé szigorú feltételekkel engedélyezze e fajták vetőmagjainak forgalmazását.
(4)
Ezenkívül a Hollandiát ilyen fajtájú vetőmaggal ellátni képes tagállamokat célszerű felhatalmazni az ilyen vetőmag forgalmazásának engedélyezésére, függetlenül attól, hogy a vetőmag uniós tagállamból vagy harmadik országból származik-e.
(5)
Indokolt, hogy Hollandia koordinátorként járjon el, gondoskodva arról, hogy a vetőmagok e határozat alapján engedélyezett összmennyisége ne haladja meg a határozatban előírt legnagyobb mennyiséget.
(6)
Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottságának véleményével,
ELFOGADTA EZT A HATÁROZATOT:
1. cikk
(1) Az Unióban a tavaszi búza (Triticum aestivum) Baldus, Granny, KWS Aurum, Lavett, Minaret, Pasteur, Taifun, Thasos, Trappe, Tybalt és Zirrus fajtájú, „minősített vetőmag” kategóriájú, és a 66/402/EGK tanácsi irányelv I. mellékletének 7. pontjában a szántóföldi ellenőrzésre előírt követelményeknek nem megfelelő vetőmagjának forgalmazása megengedett.
Az engedély legfeljebb 330 tonna összmennyiségre és a 2011. április 30-ig terjedő időszakra szól.
(2) A 66/402/EGK irányelv címkézésre vonatkozó előírásainak betartása mellett a hatósági címkén fel kell tüntetni, hogy a vetőmag nem felel meg az említett irányelv I. mellékletének 7. pontjában a szántóföldi ellenőrzésre előírt követelményeknek.
2. cikk
(1) Az 1. cikkben említett vetőmagot forgalmazni kívánó vetőmagszállítónak abban a tagállamban kell engedélyt kérnie, ahol a székhelye van, vagy ahová importálni szándékozik. A kérelemben fel kell tüntetni a forgalomba hozatalra szánt vetőmag mennyiségét.
(2) Az érintett tagállam az 1. cikk szerint engedélyezi a szállítónak a vetőmag forgalomba hozatalát, kivéve, ha:
a)
megalapozottan feltételezhető, hogy a szállító nem képes forgalomba hozni azt a vetőmagmennyiséget, amelyre az engedélyt kérte; vagy
b)
a koordináló tagállam által a 3. cikk harmadik bekezdése szerint közölt információ alapján az engedély megadása az 1. cikk (1) bekezdésében a vetőmagra meghatározott összmennyiség túllépéséhez vezetne.
A b) pont tekintetében: ha az összmennyiség miatt a kérelemben feltüntetett mennyiségnek csak egy része lenne engedélyezhető, az érintett tagállam engedélyezheti a szállítónak e kisebb mennyiség forgalomba hozatalát.
3. cikk
A határozat alkalmazásakor a tagállamok adminisztratív segítséget nyújtanak egymásnak.
Hollandia koordináló tagállamként jár el, gondoskodva arról, hogy a tagállamok által a határozat alapján forgalmazásra engedélyezett vetőmagmennyiség ne lépje túl az 1. cikk (1) bekezdésében említett összmennyiséget.
Az a tagállam, amelyhez a 2. cikk alapján kérelmet nyújtanak be, haladéktalanul értesíti a koordináló tagállamot a kérelemben szereplő mennyiségről. A koordináló tagállam haladéktalanul tájékoztatja a tagállamot arról, hogy az engedélyezés az összmennyiség túllépését eredményezné-e.
4. cikk
A tagállamok haladéktalanul tájékoztatják a Bizottságot és a többi tagállamot a határozat alapján forgalomba hozatalra engedélyezett mennyiségekről.
5. cikk
Ez a határozat 2011. április 30-án hatályát veszti.
6. cikk
Ennek a határozatnak a tagállamok a címzettjei.
Kelt Brüsszelben, 2011. március 16-án.

Labels: 3
17
18
6